<classify> MKUU wa Taasisi ya Kuzuia na Kupambana Rushwa Takukuru mkoa wa Dodoma, Sosthenes Kibwengo, ametoa siku 10 kwa mkandarasi wa kampuni ya Juan kukamilisha mradi wa maji wa Kelema Kuu wilaya ya Chemba mkoani hapa, ili kuondoa changamoto wanayokabiliana nayo wakazi wa eneo hilo ya kukosa maji safi na salama.Wakazi wa eneo hilo wanatumia maji ya bwawa ambayo si safi na salama na wanalazimika kutembea umbali wa kilometa 2.5 hadi kijiji jirani cha Kelema Balai ambako bwawa hilo lipo.Akizungumza na waandishi wa habari jana baada ya kutembelea mradi huo, Kibwengo alisema, awali kampuni hiyo ililazimika kununua mabomba yenye thamani ya Sh milioni 51 ili kufidia gharama ya mradi huo ambayo ilikuwa ni Sh milioni 223.Alisema mradi huo ulikamilika mwaka 2014, lakini ulifanya kazi kwa muda wa wiki moja na mabomba yake kupasuka kutokana na kuzidiwa uwezo na presha ya maji iliyokuwa ikitoka katika kisima, hivyo kuitaka kampuni hiyo kutumia gharama zake kununua vifaa vinavyokidhi mahitaji ya mradi huo.Hizi siku 10 tulizotoa kwa kampuni hiyo zinawatosha kukamilisha mradi huu ambao wametumia muda mrefu bila kuukamilisha, alisema.Naye Mhandisi wa Wakala wa Maji Vijijini Ruwasa wilaya ya Chemba, Robert Mganga, alisema kazi iliyobakia ni nyepesi, hivyo wiki moja inatosha kukamilisha kutandaza mabomba na kuahidi kusimamia kwa karibu ili kukamilisha mradi huo ndani ya muda uliotolewa.Mkurugenzi wa Kampuni ya Juan, Innocent Bernard, alisema wakazi wa eneo hilo wategemee kupata maji muda wowote kwani watakamilisha mradi huo ndani ya muda uliotolewa.  <topic>: KITAIFA 